Korrupsioni në votimin për vendin mikpritës të Botërorit
Hetimi i fshehtë i "Sunday Times" i ka bërë tifozët anglezë të kenë frikë se të gjitha përpjekjet e vendit të tyre mund të dështojnë
FIFA përjashtoi dy zyrtarë të saj të lartë sepse ata deshën të shisnin votat e tyre për para, vetëm dy javë para se të vendoset përfundimisht se cili do të jetë vendi organizator i botërorit 2018. Ky vendim i FIFA-s vjen pas një hetimi të fshehtë të bërë nga gazeta Sunday Times e Londrës. Por ekzistojnë shqetësime se ky ekspozim mund të dëmtojë përpjekjet e vetë Britanisë për të qënë vendi organizator i kampionatit botëror të futbollit. Wembley i Londrës – do të ishte stadiumi kryesor nëse Anglia fiton garën për botërorin 2018. Por tifozët anglezë kanë frikë se të gjitha përpjekjet e vendit të tyre mund të dështojnë. Një hetim i gazetës Sunday Times e Londrës gjeti se dy zyrtarë të FIFA-s, e cila vendos se cili vend do të organizojë këtë ngjarje sportive, ishin gati të merrnin ryshfete në këmbim të votës. Pas një takimi urgjent të komitetit të etikës, FIFA vendosur të përjashtojë dy zyrtarë, Amos Adamu nga Nigeria dhe presidentin e Federatë Oceania të futballit, Reynald Temarii. Kryetari i Komisionit Claudio Sulser e pranon se kjo e ka dëmtuar FIFA-n. Për një kohë të gjatë ka pasur dyshime për korrupsion në procesin e ofertave të vendeve organizatore, thotë gazatari sportiv, Martin Lipton. Zyrtarë të tjerë të FIFA-s kanë kritikuar median britanike për fokusim te korrupsioni në këtë organizatë dhe kjo mund t’i kushtojë Britanisë vota. Votimi se cili vend do të organizojë botërorin 2018 dhe 2022 do të zhvillohet më 2 dhjetor në Zyrih të Zvicrës. Britania do të dërgojë atje zyrtarët më të lartë, mes tyre kryeministrin David Cameron dhe ish kapitenin e skuadrës, David Beckham. Britanikët konkurojnë me Rusinë si dhe me Spanjën, Portugalinë, Holandën dhe Belgjikën. Në stadiumin Wembley, tifozët britanikë mendojnë se ende kanë një shans të mirë për të fituar, megjithë zbrapsjen si pasojë e hetimeve të fundit. Shtetet e Bashkuara do të dërgojnë ish presidentin Bill Klinton në përpjekje për të fituar konkursin për botërorin 2022 ndaj Katarit, Koresë së Jugut, Japonisë dhe Australisë. Megjithatë, kushdo që e fiton këtë konkurs, dyshimet për korrupsion në nivelet më të larta zyrtare nuk ka të ngjarë të zhduken.